《枢密王左丞宅新菊》
宋代·刘筠

东阁留嘉客，寒葩艳晓光。
秋风自萧瑟，台座对荧煌。
丽夺双南价，清含九畹香。
嵰州霜荐味，太液鹄分裳。
已助蜂成蜜，还随蚁泛觞。
俯临辉艾绶，佩服间萸房。
节物传荆俗，诗情掩谢塘。
更期松偃盖，永奉太清方。

作者简介：（971—1031）宋大名人，字子仪。真宗咸平元年进士。杨亿试选人校太清楼书，擢第一，以大理评事为秘阁校理，预修图经及《册府元龟》。真宗、仁宗两朝，屡知制诰及知贡举，预修国史。尝拒草丁谓复相位制。官至翰林学士承旨兼龙图阁直学士，终知庐州。工诗，与杨亿时号“杨刘”。与杨亿、钱惟演等合编《西昆酬唱集》，后世称“西昆体”。有《刑法叙略》、《册府应言》、《玉堂集》等。